Neutraalse sportlasena EM-il võistlema pääsenud Lasitskene ületas teisel katsel 2.00 ja proovis ka neli sentimeetrit kõrgemat kõrgust, aga sellest ta üle ei saanud.

Hõbemedali võitis isikliku rekordi 2.00 ületanud bulgaarlanna Mirela Demireva, kes ületas selle kõrguse kolmandal katsel. Pronksi võitis sakslanna Maire-Laurence Jungfleisch 1.96-ga. Esimesena jäi medalita sama kõrguse ületanud leedulanna Airine Palšyte.

Kolmikhüppes võidutses Euroopa hooaja edetabelijuht, kreeklanna Paraskevi Papahristou 14.60-ga, tegemist on tema esimese EM-tiitliga.

Hõbeda võitis isikliku tippmargi 14.45-ga sakslanna Kristin Gierisch ja pronksi 14.44-ga hispaanlanna Ana Peleteiro.